壽秋壑
作者：王柏
朝代：宋

paragraphs: 皇天分四序，春生而秋成。
春風煥九野，秋氣呈清明。
萬物一以實，物物含生生。
我公秉元化，全體涵金晶。
義概抱宇宙，智略吞羣英。
五行互相制，自昔誰去兵。
狂酋干帝紀，赤舄司專征。
神謀運玉帳，靈旗繞氈營。
韅靷鞅靽備，廣距甄角精。
殘醜肝膽破，束手祈受盟。
肅肅荆楚浄，湯湯江漢清。
東西亙萬里，齊民競春耕。
歸來輔皇極，一稔舒羣情。
翼翼周鼎重，亹亹宸慮輕。
前星燿垣象，德星萃神京。
旂常偉實紀，前史辭虛聲。
當此秋正中，角亢迎長庚。
於赫衮繡瑞，緜緜綵綬榮。
玉露滴鳷鵲，珥貂宣寶觥。
陛下千萬歲，與公同太平。